# Keir Starmer

| Keir Starmer |
| --- |
|  Virallinen muotokuva (2024). |
| Yhdistyneen kuningaskunnan pääministeri |
|
5.7.2024 –
 |
| Monarkki | Charles III |
| Kenraalikuvernööri | Charles III |
| Varapääministeri | Angela Rayner David Lammy |
| Edeltäjä | Rishi Sunak |
| Oppositiojohtaja |
|
4.4.2020 – 5.7.2024
 |
| Monarkki | Elisabet II Charles III |
| Pääministeri | Boris Johnson Liz Truss Rishi Sunak |
| Edeltäjä | Jeremy Corbyn |
| Seuraaja | Rishi Sunak |
| Työväenpuolueen johtaja |
|
4.4.2020 –
 |
| Edeltäjä | Jeremy Corbyn |
| Kansanedustaja |
|
7.5.2015–
 |
| Ryhmä/puolue | Työväenpuolue |
| Vaalipiiri | Holborn and St Pancras |
| Henkilötiedot |
| **Syntynyt** | 2. syyskuuta 1962 Southwark, Lontoo, Yhdistynyt kuningaskunta |
| Kansalaisuus | britti |
| **Arvonimi** | Sir |
| Puoliso | Victoria Alexander (2007–) |
| Lapset | 2 |
| Tiedot |
| Puolue | Työväenpuolue |
| Uskonto | ateisti |
|  Nimikirjoitus |
| Aiheesta muualla |
| keirstarmer.com |
| [ Muokkaa Wikidatassa ]  |
| Infobox OK |

**Keir Rodney Starmer** (/'kɪər/; s. 2. syyskuuta 1962 Lontoo) on brittiläinen poliitikko ja ihmisoikeusjuristi, joka on toiminut heinäkuusta 2024 lähtien Yhdistyneen kuningaskunnan pääministerinä ja huhtikuusta 2020 lähtien Britannian työväenpuolueen puheenjohtajana. Kesäkuussa 2026 Starmer ilmoitti erovansa pääministerin ja puoluejohtajan tehtävistä, mutta jatkaa pääministerinä, kunnes työväenpuolue on valinnut uuden puheenjohtajan.

Starmer valmistui juristiksi vuonna 1985 ja on tullut tunnetuksi työstään ihmisoikeuksien parissa. Vuosina 2008–2013 Starmer oli Englannin ja Walesin syyttäjäviraston johtaja. Starmer valittiin työväenpuolueen kansanedustajaksi Holborn and St Pancrasin vaalipiiristä Lontoosta vuonna 2015, ja vuonna 2020 hän nousi työväenpuolueen puheenjohtajaksi Jeremy Corbynin tilalle. Vuosina 2020–2024 hän oli alahuoneen oppositiojohtaja. Työväenpuolue päätti konservatiivien 14 vuoden valtakauden ja voitti vuoden 2024 parlamenttivaalit. Näin ollen Starmer nousi Yhdistyneen kuningaskunnan pääministeriksi.

## Tausta

Keir Starmer syntyi työväenluokkaiseen perheeseen 2. syyskuuta 1962 Lontoossa, Southwarkin kaupunginosassa. Hänen äitinsä oli sairaanhoitaja Josephine Starmer (ent. Baker) ja isä työkaluseppä Rodney Starmer. Starmer sai etunimensä Britannian työväenpuolueen perustajan Keir Hardien (1856–1915) mukaan. Hänet kasvatettiin vapaasti Englannin kirkon parissa. Starmer on ateisti, joka on politiikassa vältellyt jumalaan viittaavaa kieltä.

Starmer valmistui lakimieheksi vuonna 1985 Leedsin yliopistosta. Hän jatkoi opintojaan Oxfordin yliopistossa erikoistuen ihmisoikeuksiin.

## Ura juristina

Vuonna 2002 Starmer nimitettiin Queen’s Counseliksi, joka arvonimi myönnetään arvostetulle ja kokeneelle asianajajalle.

Starmer puolusti kahta ympäristöaktivistia McDonald’sia vastaan käydyssä niin sanotussa McLibel-oikeudenkäynnissä. Starmer itse vertasi oikeudenkäyntiä Daavidin ja Goljatin taisteluun. McDonald’s voitti oikeudenkäynnin, mutta koki valtavan imagotappion.

Starmer oli Pohjois-Irlannin poliisilaitoksen ihmisoikeusasiantuntijana. Vuosina 2008–2013 Starmer oli Englannin ja Walesin syyttäjäviraston Crown Prosecution Servicen johtaja. Kuningatar Elisabeth II löi hänet ritariksi nimittämällä Starmerin Bathin ritarikunnan komentajaksi vuonna 2014.

## Poliittinen ura

### Kansanedustajaksi

Starmer valittiin vaalipiiristään työväenpuolueen kansanedustajaksi vuoden 2015 parlamenttivaaleissa. Hän sai 17 048 ääntä. Ensimmäisellä kansanedustajakaudellaan hän toimi maahanmuuttoasioihin keskittyneenä varjoministerinä Corbynin varjohallituksessa. Starmer vastusti näyttävästi Brexitiä.

Starmerin kannattajat vaativat häntä ehdolle jo Työväenpuolueen vuoden 2015 puheenjohtajavaaliin, mutta tuolloin hän kieltäytyi kokemattomuuteensa vedoten ja tuki Andy Burnhamia. Puheenjohtajavaalin voitti työväenpuolueen vasenta laitaa edustava Jeremy Corbyn.

Corbynin johdolla Työväenpuolue hävisi sekä vuoden 2017 että vuoden 2019 parlamenttivaalit. Vuoden 2019 vaalien tulos oli Työväenpuolueen huonoin sitten vuoden 1935. Syynä pidettiin Corbynin liian vasemmistolaista linjaa ja sitä, että Corbynin kanta Brexitiin oli epäselvä. Corbyn ilmoitti eroavansa tehtävästään.

### Työväenpuolueen puheenjohtajaksi

Pääministeri Keir Starmer nousee Downing Street 10:n portailla edeltäjiensä kuvien editse.
Keir Starmer ilmoittautui mukaan Työväenpuolueen puheenjohtajavaaliin 4. tammikuuta 2020. Vaalin ennakkosuosikki Starmer valittiin Työväenpuolueen uudeksi puheenjohtajaksi 4. huhtikuuta 2020. Maltillisena vasemmistolaisena tunnettu Starmer voitti puheenjohtajavaalissa laitavasemmistolaisen Rebecca Long-Baileyn ja oikeistodemari Lisa Nandyn. Starmer sai äänistä 56,2 prosenttia, Long-Bailey 27,6 prosenttia ja Nandy 16,2 prosenttia. Äänestys ja puoluekokous pidettiin digitaalisessa muodossa koronaviruspandemian vuoksi.

Puheenjohtajavaalin tulos tiesi myös sitä, että Starmerista tuli parlamentin alahuoneen oppositiojohtaja (engl. *Leader of Her Majesty's Most Loyal Opposition*).

Starmer tuli tunnetuksi Israelin ja juutalaisten tukijana. Starmerin vaimo on juutalainen ja perhe on noudattanut juutalaisia perinteitä. Starmerin mukaan Israelia boikotoiva Boycott, Divestment and Sanctions -kampanja on antisionistista antisemitismiä. Starmerin mukaan puolue on karistanut antisemitismin, joka pääsi valloilleen vuosina 2015–2020 Jeremy Corbynin puheenjohtajakaudella.

Israelin-Hamasin sodan aikana 2023 Starmer hyväksyi LBC:n haastattelussa 11. lokakuuta 2023 sähkön ja veden katkaisun koko Gazan kaistalta sanoen, että Israelilla on siihen oikeus itsepuolustukseksi, ”jos kaikki hoituu kansainvälisen oikeuden mukaan”. Starmerin lausuntojen seurauksena yli 20 työväenpuolueen paikallisvaltuutettua erosi puolueesta. Puolue menetti enemmistönsä Oxfordin paikallisvaltuustossa eroamisten vuoksi.

### Pääministeriksi

Starmer nousi pääministeriksi Rishi Sunakin tilalle heinäkuussa 2024 pidettyjen parlamenttivaalien jälkeen. Työväenpuolue voitti vaaleissa suuren enemmistön parlamentin alahuoneessa. Vaikka Starmer oli vastustanut Brexitiä vuoden 2016 kansanäänestyksessä, ei hän kannattanut Britannian paluuta EU:n jäseneksi.

22. kesäkuuta 2026 Starmer ilmoitti eroavansa pääministerin ja työväenpuolueen johtajan tehtävästä. Hän pysyy pääministerinä, kunnes uusi puoluejohtaja on valittu. Monet työväenpuolueen edustajat olivat vaatineet Starmerin eroa toukokuun paikallisvaalien jälkeen, joissa puolue oli pärjännyt heikosti. Seuraavaksi puoluejohtajaksi odotetaan nousevan entinen Suur-Manchesterin pormestari Andy Burnham, joka valittiin parlamenttiin täytevaaleilla aiemmin kesäkuussa.

## Yksityiselämä

Starmer on ollut naimisissa juristi Victoria Alexanderin kanssa vuodesta 2007, jonka isä on taustaltaan Puolan juutalaisia ja Alexanderin äiti kääntyi juutalaiseen uskoon. Alexander osallistuu liberaalin synagogan toimintaan. Pariskunnalla on kaksi lasta, tytär ja poika.

## Kunnianosoituksia

* Bathin ritarikunnan komentaja (Yhdistynyt kuningaskunta, 2014)

Vaikka Starmerille on myönnetty Sir-etuliitteeseen oikeuttava ritarikunnan nimitys, hän käyttää sitä vain harvakseltaan.

## Lähteet

## Aiheesta muualla

* Kuvia tai muita tiedostoja aiheesta Keir Starmer Wikimedia Commonsissa